b'\n_START_ARTICLE_\nDuglazija\n_START_SECTION_\nEtimologija\n_START_PARAGRAPH_\nIme izvira iz gr\xc5\xa1ke besede ps\xc3\xa9udes (la\xc5\xbeen) in Tsuga, zaradi podobnosti s tem rodom iglavcev. V preteklosti je namre\xc4\x8d duglazija spadala v isti rod kot jelka, danes pa se imenuje po enem izmed najve\xc4\x8djih botanikov, Davidu Douglasu, ki je semena tega drevesa prinesel v Evropo.\n_START_SECTION_\nOpis\n_START_PARAGRAPH_\nDuglazija je eno najve\xc4\x8djih dreves na zemlji, saj lahko zraste v vi\xc5\xa1ino do 75 m ali ve\xc4\x8d. Pora\xc5\xa1\xc4\x8da velike gozdove Severne Amerike, vse do Kanade, dobro pa uspeva tako v ni\xc5\xbeinah kot v vi\xc5\xa1jih legah. Velja za zelo prilagodljivo drevo, najbolj pa uspeva v hladnih podro\xc4\x8djih z debelo plastjo prsti._NEWLINE_Deblo drevesa je ravno in okroglo, lubje pa je sprva sivo in gladko, kasneje pa postane rde\xc4\x8de-rjavo in razpoka. Izlo\xc4\x8da veliko smole, veje pa so v mladosti prekrite s puhom, ki kasneje odpade. Iglice so mehke, dolge okoli 3\xc2\xa0cm in imajo mo\xc4\x8dan smolnat vonj. Duglazija se razmno\xc5\xbeuje s semeni, ki dozorijo v jaj\xc4\x8dastih stor\xc5\xbeih, ki rastejo posami\xc4\x8dno na koncih poganjkov in so obrnjeni navzdol. Izmed temnih lusk stor\xc5\xbea molijo na plano trodelne, svetle brakteje. Mo\xc5\xa1ki cvetovi so manj\xc5\xa1i stor\xc5\xbeki, ki po navadi rastejo za \xc5\xbeenskimi._NEWLINE_Les duglazije je zelo kakovosten, drevo pa raste hitro, zaradi \xc4\x8desar je duglazija gospodarsko zelo pomembna drevesna vrsta.'